  Майя Бывальцева Удмуртилэн тӧроез Александр Соловьёв Россилэн премьер-министреныз Дмитрий Медведевен пумиськылӥз. Кызьы ивортэмын кун кивалтэтлэн сайтаз шараям стенограммаын, элькун кивалтӥсь мер но экономика удысъёсты азинтонын валтӥсь ӧръёс сярысь ивортон лэсьтӥз но пусйиз, улосвыллэн азинсконэзлы туала секыт югдур но уг люкеты шуыса. «Санкциос но экономикаын шугъяськонъёс шоры учкытэк, Удмурт Элькунлэн мер но экономика удысъёсыз азинско. Одӥгез тужгес пусйымон дунет — демографи ласянь югдур. Со милям 2009-тӥ арысен умой. Таяз арын нырысетӥ паларын милям 726 нылпиос вордскизы, нош улонысь кошкемъёс ӧжытгес пусъемын. Соин ик ми малпаськомы, арлы йылпумъянъёсъя милям кылем арлы ватсаськоз на. Нылпи садъёс пуктон сярысь. Мон юри туспуктэмъёсты кутӥ, Тӥлед возьматон понна, кыӵе али югдур, кыӵе выль нылпи садъёс ми пуктӥмы ни», — вераз Соловьёв. Удмуртилэн тӧроез Дмитрий Медведевлы озьы ик вераз, кунлэн азьмуртэзлэн нылпи садъёс пуктон программая пуктэтэз улосвылын быдэстэмын но ваньмыз 3–7 аресъем пиналъёс садикъёсы ветло шуыса. «Таяз арын программа ужамысь дугдӥз ке но, ми ужмес ӧм уретэ. Туэ ньыль нылпи садъёс пуктӥмы», — ивортӥз Александр Соловьёв. Со сяна, улосвыллэн тӧроез школаос пуктон сярысь вераз. Со пусйиз, 150 интылы одӥгзэ школаез пуктӥзы но усьтӥзы ни. Эшшо 850 интылы школа ӝутӥське Ижкарысь выль микрорайонын. «Ми пуктӥмы веб-камера, школаез лэсьтон ужъёсты члан чакласа возиськомы. Федерал коньдэтысь нырысетӥ уксё вуиз ни. Удмурт Элькунлэн коньдэтэз чотын артэ искусствоосъя школа пуктӥськомы. Удмурт Элькунлэн кивалтэтэз кутӥз программа, отчы 30 школаос пуктон пыртэмын», — вераз элькун кивалтӥсь. Дмитрий Медведев улосвыллэн азинсконэзлы умой дунъет сётӥз. «Со умой. Дугдыны уг яра. Ми со программаез азьланьтомы», — вераз премьер. Со пусйиз, школаосты пуктон программалы 2017-тӥ арлы коньдон федерал бюджетын чакламын ни шуыса. «Озьыен, со ӧръёсъя, кудъёссэ тӥ асьтэлы пусйиды, со объектъёсъя, кудъёссэ тӥ бырйиды, ми валче вылысь коньдон висъянэз азьланьтомы, малы ке шуоно программа кӧня ке арлы чакламын но быдэстэмын луыны кулэ», — вераз Медведев. Пумиськонын Удмуртилэн тӧроез но кунлэн премьер-министрез многофункциональной центръёсты (МФЦ) пуктон сярысь но вераськизы. Александр Соловьёв ивортӥз, МФЦ-ос ваньмаз 32 муниципал ёросъёсын кылдӥзы ни шуыса. «Со гинэ ӧвӧл ай, Дмитрий Анатольевич, ми бадӟым муниципал поселениосамы, кытын 1,5-2 сюрс адями улэ, МФЦ-ослэсь эшшо 120 ужан интыос кылдытӥмы. Со нимаз ужан интыос. Туннэ ми МФЦ-осмылэсь ужамзэс эскеримы-дунъямы — Удмурт Элькунын 97 процентэзлы улӥсьёслы центръёс кельшо», — пусйиз улосвыллэн тӧроез. Озьы ик со ватсаз, МФЦ-ос 90 процентсэ кун юрттӥськетъёсты сёто. Кызьы ивортэ Удмуртиысь тӧролэн но кивалтэтлэн пресс-службазы, Александр Соловьёв улосвылысь агропром огъетысь но лыдпусъёсын тодматӥз но пусйиз, туннэ элькун йӧл поттонын Россиын 10 устоосыз улосвылъёс пӧлын, етӥн будэтон ласянь – вить азьмынӥсьёс пӧлын. Озьы ик пиналъёслэсь гужем шутэтскон дырзэс радъян но тазалыксэс юнматон, туризмъя «Камский Берег» кластерез азинтон сярысь вераськизы. «Дмитрий Медведевен пумиськонын Росси Федераци ласянь юрттэт кулэ карись ужпумъёсты но ӝутыны чакламын вал. Вераськон мынэ коньдэт кусыпъёс сярысь. 2015-тӥ арын Удмуртиын бичам вытъёс 34 процентэз гинэ элькунэ кылизы, 66 процентэз – 90,3 но 137,6 миллиард манет – федерал коньдэтэ келямын. Озьы ик Ижкарысь аэропортэз выльдон ужъёсты ӝогомытон ужпум», - верамын улосвыл тӧролэн пресс-службаезлэн ивортоназ. Пумиськонэз йылпумъяса, Александр Соловьёв Дмитрий Медведевез Удмуртие ӧтиз.  Тегъёс: Дышетон ДмитрийМедведев Удмуртия МФЦ АлександрСоловьёв школаос коньдэт дӥськут  